
1. צו ניירות ערך (התוספת השלישית לחוק), התשס"ה-2005
2. תקנות ניירות ערך (פרטי מסמך רישום, מבנהו וצורתו) (תיקון), התשס"ה-2005
3. תקנות ניירות ערך (דוחות תקופתיים ומיידיים של תאגיד חוץ) (תיקון), התשס"ה-2005
4. תקנות ניירות ערך (הבנק העולמי), התשס"ה-2005

היו"ר יעקב ליצמן:

	אני פותח את הישיבה - על סדר היום: צו ניירות ערך (התוספת השלישית לחוק), התשס"ה-2005; תקנות ניירות ערך (פרטי מסמך רישום, מבנהו וצורתו) (תיקון), התשס"ה-2005; תקנות ניירות ערך (דוחות תקופתיים ומיידיים של תאגיד חוץ) (תיקון), התשס"ה-2005; תקנות ניירות ערך (הבנק העולמי), התשס"ה-2005.

חיים אורון:

	 אדוני היושב-ראש, אני רוצה שתודיע ליושב-ראש הרשות לניירות ערך שיש סיכוי שכל הצווים יפלו, כי אנחנו לא עובדים יותר בממשלה. אם הממשלה לא באה לוועדה, הכל ייפול. אנחנו נצביע נגד בלי קשר לתוכן התקנות.

אהוד רצאבי:

	 העניין הוא שהתקנות האלה יותר מדי חשובות.

חיים אורון:

	 זה מה שקרה גם אתמול עם ההעברות למשרד הבריאות.

היו"ר יעקב ליצמן:

	 אולי עד ההצבעה יבואו חברי קואליציה. מר משה טרי, יושב-ראש הרשות לניירות ערך, בבקשה. 

משה טרי:

	אנחנו ממשיכים כאן משהו שהתחיל חבר הכנסת שוחט בהיותו שר אוצר. אני מדבר על הרישום הכפול וה-small cap. אנחנו מבקשים להמשיך את מה שהתחלנו עם הבורסה בארצות הברית - הרישום הכפול, אותו הדבר בדיוק אנחנו רוצים לעשות עם לונדון, אבל לא עם ה-primary market, הבורסה הראשית עם כל המשמעויות של זה. בנוסף לכך אנחנו רוצים להרחיב בארצות הברית את הרישום הכפול, להוסיף במסגרת זאת את ה-small cap, כי כל כללי האכיפה והרגולציה שם הם פחות או יותר אותו הדבר. זה מה שמונח כעת לפניכם.

אברהם בייגה שוחט:

	 כמה חברות יש היום ברישום כפול?

שאול ברונפלד:

בערך 30.

אברהם בייגה שוחט:

	 איזה נפח זה משווי השוק? 


שאול ברונפלד:

8 אחוז. 29 חברות, 8% מהמחזור בבורסה - החברות שעשו כבר רישום כפול. מבחינת השווי זה בערך אותו הדבר. אני מדבר רק על מניות. 

משה טרי:

	 אבל יש עוד כמה חברות ישראליות מאוד גדולות, שאנחנו עושים את כל המאמצים להביא אותן לכאן, ואני מקווה מאוד שנצליח. הן מהוות עשרות מיליארדים.

נסים דהן:

	 אבל האם הרישום הכפול פתח את השוק כמו שציפינו? יש יותר התעוררות?

שאול ברונפלד:

	בהחלט כן. זה מילא כמעט כל הציפיות. עובדה – קרוב ל-30 חברות עשו רישום כפול. מדובר על חברות שהיו רשומות בחו"ל, עשו עלייה ונרשמו בארץ. כפי שאמר משה טרי, יש לנו עבודה על 4-5 חברות גדולות שעדיין לא עשו את הרישום הכפול. הרשות, אנחנו ושר האוצר מטפלים בעניין הזה.

משה טרי:

	אני רוצה להדגיש את החשיבות של הרישום הכפול. הרשות מתחבטת בעבודה קשה מאוד בגלל גודל השוק. זה לא סוד שהשוק שלנו הוא שוק יחסית קטן. כשהשוק גדול, הוא הרבה יותר חזק ונתון הרבה פחות למניפולציות ולכל מיני דברים שליליים. לכן יש עניין רב מאוד להגדיל את כמות החברות, להגדיל את נפח המסחר. זאת הדרך הכי מהירה להביא הנה חברות ישראליות שהלכו לשם. אני לא יודע למה הן לא באו לכאן, אבל עכשיו אנחנו עושים את כל המאמצים להביא אותן לכאן. אותו הדבר בלונדון. אירופה תופסת יותר ויותר מקום מאוד משמעותי במסחר בשוקי ההון בעולם. זה אחד מהחששות של האמריקאים. הגישה שלנו היא לעשות מאמצים להתקרב, להתחבר לאירופה, כי שם לדעתנו יש פוטנציאל גדול.

אברהם בייגה שוחט:

	 כמה חברות ישראליות נסחרות בלונדון?

שאול ברונפלד:

	סדר גודל של 20, כאשר חצי מהן הן ברשימה היותר טובה שעליה משה טרי מדבר. חצי ברשימה שהפיקוח שם לא מספיק טוב.

היו"ר יעקב ליצמן:

	 תסבירו את כל התיקונים. 

דניאל רימון:

	יש תיקון קטן בנוסח שאנחנו מבקשים להכניס לתקנות ניירות ערך (דוחות תקופתיים ומיידיים של תאגיד חוץ) (תיקון). בתיקון תקנה 3 בסעיף 2, לפני פסקה (4) תהיה פסקה שהיא תכונה (4) ויהיה כתוב בה: בתקנת משנה (ג), אחרי "התקופתי" יבוא "הדוח החצי שנתי או דוח הביניים". 

(היו"ר אברהם בייגה שוחט)


אברהם בייגה שוחט:

	 אם אין שאלות או הערות, נעבור הלאה.

משה טרי:

	הנושא הבא – הבנק העולמי. אני חושב שזה ציון דרך בשוק ההון בישראל, שבנק כזה בא ומנפיק במדינת ישראל. אנחנו עמלנו על כך מאוד קשה, היו לנו התנגדויות מכל מיני גורמים, עד היום אני לא מבין למה. הבנק העולמי היה צריך להיות כאן מזמן, שוק ההון היה זוכה לעוד מוצרים בדירוג הגבוה ביותר בעולם, אבל אנשים חשבו שצריך לדרוש מהבנק העולמי עוד כל מיני דברים, יותר מאשר אנחנו דורשים ממדינת ישראל. אבל עברנו את זה, החוק עבר, ומה שמונח בפניכם אלה התקנות.

אברהם בייגה שוחט:

	 באלו תנאים הם מנפיקים את אגרות החוב שלהם? 

משה טרי:

	הם באים להנפיק כאן אגרות חוב שקליות. זה מראה איזה אמון הם נותנים בישראל. הדירוג של אגרות החוב שלהם הוא AAA. זה הדירוג הגבוה בעולם. אנשים חשבו שלא צריך לתת להם להנפיק כאן אם הם ירדו מהרמה הזאת. אפשר לחשוב שלמדינת ישראל יש דירוג כל כך גבוה.

אהוד רצאבי:

	 זה אחד הדברים הכי טובים שיכולים לקרות לנו בשוק הזה.

משה טרי:

	זה ציון דרך.

	החוק עבר, מה שמונח לפניכם אלו רק התקנות לגבי פרטי התשקיף. אנחנו הולכים באותם עקרונות של הרישום הכפול. אותם דיווחים שהוא נותן בארצות הברית, הוא נותן גם כאן.

נסים דהן:

	 ל- Chase Manhattanאו City Bank יש אותם תנאים?

משה טרי:

	מה פתאום? אתה משווה את Chase Manhattan לבנק העולמי? אתה יודע מי הבעלים של הבנק העולמי? על מה אנחנו מדברים פה?

אהוד רצאבי:

	 לדעתי זה אחד מציוני הדרך הטובים ביותר שיכולים להיות בשוק ההון הישראלי. אם הבנק העולמי בא לפה ומנפיק אגרות חוב, זה נותן עידוד לא נורמלי לכל שוקי ההון. זה דבר שאסור לאבד אותו.


דניאל רימון:

	אני רוצה לומר לפרוטוקול שמכיוון שבשני סטים שהגיעו לוועדה – אחד בעניין הרישום הכפול והשני בעניין הבנק העולמי – תיקנו את אותן תקנות, איחדנו אותן לקובץ אחד של תקנות. הדבר השני – לעניין התקנות של הבנק העולמי, יש לנו שתי הערות נוסח לפרוטוקול - - 

נסים דהן:

	 אתם מפחדים מהבנק העולמי ואתם לא מוכנים לדון בכובד ראש על הנושא הזה.

דניאל רימון:

דנו איתכם בכובד ראש.

נסים דהן:

אז מה אם זה הבנק העולמי? 

משה טרי:

	אסביר לך למה אנחנו מתרגשים מהבנק העולמי. 

היו"ר אברהם בייגה שוחט:

	רגע. תן קודם לדניאל רימון לסיים. אחר כך, אם חבר הכנסת דהן ירצה להעיר משהו, הוא יעיר. 

דניאל רימון:

	בהגדרה, אחרי המילה "חובות" ולפני המילה "דיווח", יופיע המילים "רישום או", כך שיֵצא "לעניין חובות רישום או דיווח". בפסקה (2), בפרטי מסמך הצעה לציבור, בסופה יבוא: "ובמקום מסמך רישום, יקראו מסמך הצעה לציבור של מנפיק ניירות ערך מיוחדים".

נסים דהן:

אני חוזר על ההערה שלי אבל בצורה קצת אחרת. אני יוצא מנקודת הנחה שעם City Bank תחמירו יותר אם הם ירצו להנפיק פה אגרות חוב, תבקשו מהם חומרות יתרות שאני לא יודע מה הן. אם Chase Manhattan ירצה להנפיק פה אגרות חוב בשקלים, יהיו לו אותם תנאים?

משה טרי:

	מה פתאום? אסביר מדוע. Chase Manhattan הוא בנק בבעלות פרטית. הבנק העולמי הוא בבעלות מדינות - ארצות הברית, קנדה, גרמניה וכו', 184 מדינות. זה ההבדל. אז אתה משווה את מה שיש ב-Chase Manhattan עם הבנק העולמי? 

נסים דהן:

	 אנחנו לא מדברים על הביטחון הכלכלי שהבנק נותן, אנחנו מדברים על תהליך הרישום וההנפקה. האם זה צריך להיות רשום אותו הדבר? האם רק בגלל שזה הבנק העולמי מספיק שהוא מצהיר או שצריך להיות רישום פורמלי? מה ההבדל בין הרישום הפורמלי של Chase Manhattan לרישום הפורמלי של הבנק העולמי?


משה טרי:

	Chase Manhattan, אם הוא בארצות הברית, חלים עליו כללי הרישום הכפול והוא צריך לעשות אותו הדבר כמו שהוא עושה שם. 

נסים דהן:

	  אני דיברתי על הנפקה של אגרות חוב בשקלים בישראל.

משה טרי:

	אותו הדבר כמו כל חברה. 

נסים דהן:

	 אני לא הבנתי. האם ההקלות של הבנק העולמי הן ברמת העיקרון, ברמת הרישום, ברמת ההצהרות, או ברמת הביטחון שהבנק צריך להמציא למדינה. אם זה ברמת הביטחון - אני מבין, אפשר להקל עליו, זה בנק עולמי. אבל אם יש הקלות ברמת הרישום או בצורת ההנפקה - אני רוצה להבין למה. הבנק העולמי רוצה להנפיק פה, איזה מסלול הוא צריך לעבור? 

(היו"ר יעקב ליצמן)

משה טרי:

	יש לנו חוק הרישום הכפול. כאשר בא גוף להנפיק כאן – אותן דרישות שאנחנו דורשים מחברות ברישום הכפול, אנחנו דורשים כאן. אם הוא הנפיק בארצות הברית, הוא יכול להירשם כאן. אם הוא רוצה לגייס כאן, אותן דרישות שיש בארצות הברית חלות עליו. במקרה זה, אותו הדבר. גם הבנק – אותן דרישות שהשוק האמריקאי דורש, גם כאן יש. 

נסים דהן:

	 אז איפה ההקלות שדיברנו עליהן?

משה טרי:

	שם זה ברמת מדינה. אותן דרישות שה-ACC דורש שם, חלות גם פה. 

גד סואן:

	כל הנושאים שמועלים עכשיו על-ידי הרשות ראויים לברכה. כל הגורמים החשובים תומכים בהרחבת הרישום הכפול. אני מקווה שההכנסה של ה-small cap בלונדון תהיה צעד בדרך לכל - - 

היו"ר יעקב ליצמן:

תודה רבה. רבותיי, אני מצביע על צו ניירות ערך (התוספת השלישית לחוק), התשס"ה-2005; תקנות ניירות ערך (פרטי מסמך רישום, מבנהו וצורתו) (תיקון), התשס"ה-2005; תקנות ניירות ערך (דוחות תקופתיים ומיידיים של תאגיד חוץ) (תיקון), התשס"ה-2005 - - 

נסים דהן:

	  אני מבקש התייעצות סיעתית.


היו"ר יעקב ליצמן:

	 בינתיים יש לך התייעצות סיעתית. תקנות ניירות ערך (הבנק העולמי), התשס"ה-2005 - כפי שהציג יושב-ראש הרשות לניירות ערך עם התיקונים. 

	 הסתיימה התייעצות סיעתית. מי בעד התקנות ומי נגד?

הצבעה
בעד הצו והתקנות - רוב
נגד - מיעוט
הצו והתקנות אושרו.  

היו"ר יעקב ליצמן:

אושרו - צו ניירות ערך (התוספת השלישית לחוק), התשס"ה-2005; תקנות ניירות ערך (פרטי מסמך רישום, מבנהו וצורתו) (תיקון), התשס"ה-2005; תקנות ניירות ערך (דוחות תקופתיים ומיידיים של תאגיד חוץ) (תיקון), התשס"ה-2005; תקנות ניירות ערך (הבנק העולמי), התשס"ה-2005.

תודה רבה.

	 
הישיבה ננעלה בשעה 10:00.


